ΓΡΑΠΤΗ ΕΡΩΤΗΣΗ E-2106/98

υποβολή: Amedeo Amadeo (NI) προς την Επιτροπή

(10 Ιουλίου 1998)

Θέμα: Παραβίαση κανόνων της ΕΕ

Η εταιρεία Wind-Enel ήρθε πρώτη στο διαγωνισμό για το τρίτο δίκτυο κινητής τηλεφωνίας, νικώντας τους ανταγωνιστές της Pcenne και Telon.

Η Wind, αυτός ο ιταλο-γαλλο-γερμανικός γίγαντας που δημιουργήθηκε τον περασμένο Νοέμβριο με πρωτοβουλία της ENEL (51 %), της Deutsche Telekom (24,5 %) και της γαλλικής Telecom (24,5 %), διαθέτει πάνω από 8 εκατομμύρια πελάτες και κύκλο εργασιών ύψους 100 δισεκατομμυρίων λιρετών.

Η ανακοίνωση του Δόκτωρα Tato, Διευθύνοντος Συμβούλου της Enel, ότι η Wind αύξησε το εταιρικό της κεφάλαιο από 600 σε 2,500 δισ. λιρέτες θέτει σειρά ερωτημάτων ως προς τις διαδικασίες που ακολουθήθηκαν από την ιταλική μονοπωλιακή εταιρεία ενέργειας Enel. Μέχρι στιγμής αναφέρθηκε ότι η Enel δεν εκταμίευσε χρήματα αλλά μόνον διέθεσε υποδομές. Τώρα, προκειμένου να διατηρήσει το 51 % των μετοχών η εταιρεία θα πρέπει να καταβάλει περίπου 1000 δισ. λιρέτες, ποσό το οποίο μόλις και μετά βίας καλύπτει την αξία των υποδομών. Υπάρχει κίνδυνος η ENEL να χρησιμοποιήσει τα κέρδη που της εξασφαλίζει το ενεργειακό μονοπώλιο για τη χρηματοδότηση άλλης μορφής επιχειρήσεων, γεγονός το οποίο έρχεται σε καταφανή αντίθεση με την εθνική νομοθεσία και τις κοινοτικές οδηγίες.

Γνωρίζει άραγε η Επιτροπή αυτές τις δοσοληψίες και, αν ναι, τί σκοπεύει να κάνει σχετικά;

Απάντηση του κ. Van Miert εξ ονόματος της Επιτροπής

(16 Σεπτεμβρίου 1998)

Η Επιτροπή γνωρίζει τις επενδύσεις της εταιρείας ENEL στην κοινοπραξία WIND. Οι επενδύσεις αυτές αντιστοιχούν σε μία τάση που μπορεί να παρατηρηθεί σε πολλά κράτη μέλη. Αντικατοπτρίζει τη διαφοροποίηση που πραγματοποιήθηκε από τα υπάρχοντα μονοπώλια παραγωγής ενέργειας προς άλλους τομείς, με στόχο την πρόληψη ενδεχόμενων ζημιών που θα απέρρεαν από την προοδευτική εισαγωγή του ανταγωνισμού στην αγορά ηλεκτρικής ενέργειας με την πρόβλεψη μελλοντικών εσόδων που θα απέρρεαν από άλλους τομείς.

Τέτοιου είδους πρακτικές δεν αντίκεινται στο κοινοτικό δίκαιο. Πράγματι, καμία από τις κοινοτικές οδηγίες στον τομέα των τηλεπικοινωνιών δεν ζητά από τα κράτη μέλη να απαγορεύσουν σε επιχειρήσεις που διαθέτουν αποκλειστικά ή ειδικά δικαιώματα σε τομείς άλλους από εκείνων των τηλεπικοινωνιών να επενδύουν σε αυτόν με μέσα που προέρχονται από την μονοπωλιακή τους δραστηριότητα. Οι κοινοτικές οδηγίες προβλέπουν μόνο ότι αυτού του είδους οι επιχειρήσεις παρουσιάζουν χωριστούς λογαριασμούς των δραστηριοτήτων τους ως παρέχουσες υπηρεσίες κινητής τηλεφωνίας ή μέσω δικτύου, από τη μία πλευρά, και των λοιπών δραστηριοτήτων τους από την άλλη πλευρά.

Στη συγκεκριμένη περίπτωση η απαίτηση αυτή τηρήθηκε, διότι η WIND είναι χωριστή εταιρεία, από νομική άποψη, από την ENEL και επίσης έχει άλλους μετόχους. Οι χρηματοοικονομικές και εμπορικές σχέσεις μεταξύ των δύο εταιρειών είναι κατά συνέπεια επαρκώς διαφανείς ώστε να επιτρέψουν παρέμβαση των αρχών στην περίπτωση παράβασης των κανόνων του ανταγωνισμού.

Σε κάθε περίπτωση, θα πρέπει να διασφαλιστεί η κατάλληλη εγρήγορση των εθνικών κανονιστικών αρχών που έχουν αρμοδιότητα στους τομείς των τηλεπικοινωνιών και της ενέργειας, από τη μία πλευρά, και των αρχών προστασίας του ανταγωνισμού από την άλλη, επιφυλασσομένων των δράσεων που θα μπορούσε να αναλάβει η Επιτροπή σε περίπτωση παράβασης του κοινοτικού δικαίου.